**LĒMUMS**

Liepājā

|  |  |
| --- | --- |
| 2024. gada 25. janvārī | Nr.17/1  (prot. Nr.1, 17.§) |

Par nekustamo īpašumu Meldru ielā 10

Liepājas valstspilsētas pašvaldības dome 2023. gada 23. februārī pieņēma lēmumu Nr.40/2 “Par nekustamo īpašumu nodošanu”, kura 2. punkts noteic, ka nekustamais īpašums Meldru ielā 10, Liepājā, kadastra Nr.1700 022 0060, tiek nodots bez atlīdzības Liepājas speciālās ekonomiskās zonas pārvaldes īpašumā Liepājas speciālās ekonomiskās zonas pārvaldes funkcijas – piesaistīt ieguldījumus ražošanas un infrastruktūras attīstībai un jaunu darba vietu radīšanai Liepājā – īstenošanai, pēc Meldru ielas sarkanajās līnijās ietilpstošās teritorijas nodalīšanas un attiecīga Liepājas speciālās ekonomiskās zonas pārvaldes lēmuma pieņemšanas, Liepājas valstspilsētas pašvaldības domei par to pieņemot atsevišķu lēmumu.

Meldru ielas sarkanajās līnijās ietilpstošā teritorija nodalīta un 2023. gada 7. jūnijā veiktas attiecīgas izmaiņas zemesgrāmatā, reģistrējot zemes vienību Meldru iela 10, Liepājā, ar kadastra apzīmējumu 17000220248, 99442 kv.m platībā, nodalījuma Nr.100000621472.

2023. gada 16. augustā Liepājas speciālās ekonomiskās zonas pārvalde pieņēma lēmumu Nr.68 “Par nekustamā īpašuma nodošanu īpašumā”, kurā izteikts lūgums nodot bez atlīdzības īpašumā Liepājas speciālās ekonomiskās zonas pārvaldei tās funkciju veikšanai Liepājas valstspilsētas pašvaldībai piederošu nekustamo īpašumu Meldru ielā 10, Liepājā, kadastra Nr.1700 022 0060, sastāvošu no zemes vienības ar kadastra apzīmējumu 1700 022 0248, 99442 kv.m platībā.

Saskaņā ar Publiskas personas mantas atsavināšanas likuma 42. panta otro daļu atvasinātas publiskas personas nekustamo īpašumu var nodot bez atlīdzības citas atvasinātas publiskas personas vai valsts īpašumā. Atvasinātas publiskas personas lēmējinstitūcija lēmumā par atvasinātas publiskas personas nekustamā īpašuma nodošanu bez atlīdzības nosaka, kādas valsts pārvaldes funkcijas, atvasinātas publiskas personas funkcijas vai deleģēta pārvaldes uzdevuma veikšanai nekustamais īpašums tiek nodots. Nostiprinot atvasinātas publiskas personas vai valsts īpašuma tiesības uz nekustamo īpašumu, zemesgrāmatā izdarāma atzīme par atvasinātas publiskas personas lēmumā noteiktajiem tiesību aprobežojumiem. Ja nodotais nekustamais īpašums vairs netiek izmantots atvasinātas publiskas personas lēmējinstitūcijas lēmumā par atvasinātas publiskas personas nekustamā īpašuma nodošanu bez atlīdzības norādītās valsts pārvaldes funkcijas, atvasinātas publiskas personas funkcijas vai deleģēta pārvaldes uzdevuma veikšanai, valsts vai atvasināta publiska persona šo īpašumu bez atlīdzības nodod tai atvasinātai publiskai personai, kura šo nekustamo īpašumu nodevusi.

Liepājas speciālās ekonomiskās zonas likums noteic, ka Liepājas speciālā ekonomiskā zona izveidota ar mērķi attīstīt un veicināt tirdzniecību, rūpniecību, kuģniecību un gaisa satiksmi, kā arī starptautisku preču apmaiņu caur Latviju. Tās uzdevums ir piesaistīt ieguldījumus ražošanas un infrastruktūras attīstībai un jaunu darba vietu radīšanai Liepājā. Liepājas speciālajai ekonomiskajai zonai ir jāveicina Liepājas reģiona attīstība.

Ņemot vērā, ka iepriekš minētā nekustamā īpašuma atrašanās Liepājas speciālās ekonomiskās zonas pārvaldes īpašumā sekmētu tās ar likumu uzdotā uzdevuma izpildi, pamatojoties uz Civillikuma 988. pantu, Liepājas speciālās ekonomiskās zonas likuma 3. pantu, Publiskas personas mantas atsavināšanas likuma 42. panta otro daļu un Pašvaldību likuma 4. panta pirmās daļas 12. punktu, 10. panta pirmās daļas 16. punktu, izskatot Liepājas valstspilsētas pašvaldības domes pastāvīgās Attīstības komitejas 2024. gada 18. janvāra lēmumu (sēdes protokols Nr.1) un pastāvīgās Finanšu komitejas 2024. gada 18. janvāra lēmumu (sēdes protokols Nr.1), Liepājas valstspilsētas pašvaldības dome **nolemj:**

1. Nodot bez atlīdzības Liepājas speciālās ekonomiskās zonas pārvaldes īpašumā Liepājas valstspilsētas pašvaldības nekustamo īpašumu Meldru ielā 10, Liepājā, kadastra Nr.1700 022 0060, kas sastāv no zemes vienības ar kadastra apzīmējumu 1700 022 0248, 99442 kv.m platībā, Liepājas speciālās ekonomiskās zonas pārvaldes funkcijas – piesaistīt ieguldījumus ražošanas un infrastruktūras attīstībai un jaunu darba vietu radīšanai Liepājā – īstenošanai.

2. Noteikt, ja lēmuma 1. punktā minētais nekustamais īpašums vairs netiek izmantots Liepājas speciālās ekonomiskās zonas pārvaldes funkcijas īstenošanai, Liepājas speciālās ekonomiskās zonas pārvalde īpašumu bez atlīdzības nodod Liepājas valstspilsētas pašvaldībai.

3. Noteikt, ja lēmuma 1. punktā minētais nekustamais īpašums tiek atsavināts, Liepājas valstspilsētas pašvaldībai jāsaņem atlīdzība ne mazāka kā saskaņā ar sertificēta nekustamā īpašuma vērtētāja atzinumu noteiktā nekustamā īpašuma vērtība, atbilstoši nekustamā īpašuma sākotnējai platībai.

4. Pilnvarot Liepājas Nekustamā pārvaldes vadītāja pienākumu izpildītāju parakstīt visus ar lēmuma 1. punktā minētā nekustamā īpašuma nodošanu bez atlīdzības Liepājas speciālās ekonomiskās zonas pārvaldes īpašumā saistītos dokumentus.

5. Liepājas valstspilsētas pašvaldības izpilddirektoram kontrolēt lēmuma izpildi.

|  |  |  |
| --- | --- | --- |
| Priekšsēdētājs | | Gunārs Ansiņš |
| Nosūtāms: | Izpilddirektora birojam, Liepājas Nekustamā īpašuma pārvaldei, Liepājas Nekustamā īpašuma pārvaldes grāmatvedībai, Kapitālsabiedrību pārvaldības uzraudzības un revīzijas daļai, Liepājas speciālās ekonomiskās zonas pārvaldei | |